b'\n_START_ARTICLE_\nAlojz Forjan\n_START_SECTION_\nIgralska kariera\n_START_PARAGRAPH_\nS hokejem na travi se je za\xc4\x8del ukvarjati leta 1965, ko so v Lipovcih ustanovili hokejski klub. Za\xc4\x8del je v pionirski ekipi, se kmalu prebil najprej v mladinsko in nato \xc5\xa1e v \xc4\x8dlansko ekipo. Kot \xc4\x8dlan mladinske ekipe se je dvakrat veselil naslova mladinskih prvakov Jugoslavije. Leta 1972 je tako, kot ve\xc4\x8dina najbolj\xc5\xa1ih lipovskih hokejistov, v prvi zvezni ligi Jugoslavije, zaigral za HK Pomurje. Za HK Pomurje je nato na dvojno licenco igral do leta 1991 in bil v sedemdesetih in osemdesetih letih prej\xc5\xa1njega stoletja, prisoten pri ve\xc4\x8dini uspehov tega kluba._NEWLINE_Prva ljubezen je vedno bil in ostal mati\xc4\x8dni klub HK Lipovci, katerega je vedno postavljal na prvo mesto in uspehi z njim so zanj \xc5\xa1teli \xc5\xa1e nekoliko ve\xc4\x8d. V osemdesetih letih prej\xc5\xa1njega stoletja ima prav on najve\xc4\x8d zaslug, da je klub uspe\xc5\xa1no pre\xc5\xbeivel krizno obdobje. Po osamosvojitvi Slovenije je za klub odigral prvi dve sezoni in kariero v prvi \xc4\x8dlanski ekipi kronal z osvojitvijo naslova dr\xc5\xbeavnih prvakov leta 1993._NEWLINE_Naslednja leta je ob\xc4\x8dasno igral za drugo ekipo HK Lipovci in igralsko kariero dokon\xc4\x8dno zaklju\xc4\x8dil leta 1997. Za dr\xc5\xbeavno reprezentanco Slovenije je leta 1992 v Zagrebu in Bratoncih proti Hrva\xc5\xa1ki odigral dve tekmi. Pred tem je bil dolgoletni \xc4\x8dlan republi\xc5\xa1ke reprezentance Slovenije, ki je nastopala v okviru nekdanje dr\xc5\xbeave Jugoslavije.\n_START_SECTION_\nTrenerska kariera\n_START_PARAGRAPH_\nPo tem, ko je v sezoni 1992/1993 prenehal z igranjem za prvo ekipo, je takoj naslednjo sezono prevzel mesto glavnega trenerja in na tej poziciji ostal do konca sezone 1997/1998. V tem obdobju je ekipo prav vsako leto, oziroma petkrat zapored, popeljal do naslova dr\xc5\xbeavnega prvaka. Dvakrat je bil, v sezonah 1993/1994 in 1996/1997, tudi pokalni zmagovalec Slovenije. Ekipo je vodil tudi na prvem evropskem klubskem prvenstvu skupine C leta 1997 v Stockholmu. In lahko bi se reklo, da je tam za\xc4\x8del postavljati temelje za dobre mednarodne rezultate kluba, ki sledijo v naslednjih letih.\n_START_SECTION_\nOstalo\n_START_PARAGRAPH_\n\xc5\xbde zelo kmalu je v klubu prevzemal razli\xc4\x8dne funkcije in tudi na ta na\xc4\x8din ogromno pripomogel k razvoju kluba. \xc5\xbde leta 1974 je postal predsednik kluba, ki je takrat deloval v okviru mladinske organizacije in funkcijo opravljal dve leti. V osemdesetih letih prej\xc5\xa1njega stoletja, ko se je klub zna\xc5\xa1el na prelomnici, je od leta 1983 do leta 1992 ponovno opravljal predsedni\xc5\xa1ko funkcijo. Najprej tri leta v okviru \xc5\xa0portnega dru\xc5\xa1tva Lipovci in nato od 1986 naprej, kot predsednik samostojnega kluba. Vsa ta leta je bil tudi v funkciji trenerja in igralca._NEWLINE_Zadnji predsedni\xc5\xa1ki mandat v klubu je opravljal od leta 2000 do leta 2003. Tudi po tem je vseskozi aktiven, predvsem kot trener in koordinator dela z mlaj\xc5\xa1imi selekcijami. Je edini \xc4\x8dlan, na\xc5\xa1ega najuspe\xc5\xa1nej\xc5\xa1ega kluba hokeja na travi, ki je aktiven pravzaprav vsa leta klubskega delovanja. Njegovo ime bo v klubski zgodovini zapisano z zlatimi \xc4\x8drkami in se bo vedno izgovarjalo z velikim spo\xc5\xa1tovanjem.'